Ďakujeme, že k nám chodíte. Pravidelne, alebo nepravidelne, na tom až tak nezáleží‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌ ‌

Otvoriť v prehliadači
Ďakujeme, že k nám chodíte. Pravidelne, alebo nepravidelne, na tom až tak nezáleží. A ďakujeme, že si kupujete knihy, často alebo občas, ani na tom až tak nezáleží. Na čase od soboty, ktorá bola, po sobotu, ktorá nás čaká, vám ukážeme čo nás na kníhkupcovaní baví a prečo sme radi, že k nám chodíte a že si kupujete knihy.
## U nás v kníhkupectve
V sobotu sme sa s mnohými vami a ešte aj mnohými inými stretli na Dobrom trhu, v nedeľu sme si čítali, dnes vám píšeme o tom čo robíme, nasledujúce dni budeme mať v kníhkupectve rôzne uvedenia kníh, potom sa niektoré a niektorí vyberieme na knižný veľtrh do Prahy a v sobotu sa na Gemeri stretneme s kníhkupcami z iných Artfor a budeme sa baviť to tom ako sa máme.
Ono sa to možno nezdá, ale Dobrý trh je veľký komunitný počin. Ulica sa nám zmení pod výkladmi, pred očami. Na križovatke Kozej a Panenskej sme už viac ako štvrťstoročie a všímame si aj, ako na uliciach pribúda áut. Zrazu sa pred pár rokmi podarilo, že na jeden deň na ulici autá nie sú, sú tam ľudia. Stretávajú sa, rozprávajú sa, objavujú. Je to pre nás veľký deň, kedy zažívame krásny výsledok spolupráce aktívnych ľudí s mestom, stretnutia so susedmi aj náhodnými okoloidúcimi a spoločnú radosť. Tak to bolo aj túto sobotu, kedy kúsok kníhkupectva vyliezol až na ulicu (stolíky, gauč, a samozrejme knihy) a naopak, mnohí ľudia našli útočisko pred valiacimi sa davmi v kaviarni, či v detskom kútiku medzi knihami.Pred vchodom začínala mestská hra na motívy novej knihy Rieka, čo tečie naopak, ktorú s mimoriadnou láskou k etjto knihe pripravila naša Miriam. Dobre nám s vami bolo, ďakujeme!
Príďte si k nám vybrať súčasnú českú beletriu a my vám ju predáme so zľavou 20%. Tu je zopár kníh – niektoré sú úplne nové, niektoré sú staršie a zarezonovali v porotách rôznych literárnych ocenení, no všetky považujeme u nás v kníhkupectve za zaujímavé: Marek Torčík a jeho Rozložíš paměť, kniha Píseň L. od Veroniky Opatřilovej, výborná divočina od Kristiny Hamplovej Lover/Figher, Nejkásnější místo na zemi od Stanislava Bilera, pohľad na minulosť Okno na západ Pavly Horákovej, alebo veľmi aktuálny Krvavý kompot Adély Knapovej. To samozrejme nie je všetko: českej beletrie a poézie máme neúrekom. Príďte si k nám vybrať knihy vydavateľstiev Maraton, Paseka, Argo, Torst, Pulchra, Baobab, Větrné mlýny, Dokořán, Prostor, Fra, a ďalších. Akcia platí len na českú beletriu a poéziu a len v kamennom kníhkupectve Artforum v Bratislave na Kozej do 31. 5. 2025.
Minulý týždeň nám prišla z tlačiarne naša nová kniha. Rieka, čo tečie naopak je úžasnou knihou pre deti aj dospelých, skvelou, napríklad, aj na spoločné čítanie. Kniha o putovaní za zmyslom, láskou, tajomstvom. Kniha, o ktorej sám autor Jean Claude Mourlevat (áno, ten, čo napísal aj príbehy o ježkovi Jeffersonovi) povedal, že ho ten príbeh presahuje, že mu bola daná. Kniha, ktorú si treba prečítať a my sa veľmi tešíme, že sme ju mohli vydať. A pán autor dokonca príde na BRaK! Už o pár týždňov (dovtedy stíhate prečítať)!
Leto je za rohom. Kedby sme mohli tak sa len rozprávame s blízkymi ľuďmi, čítame knihy, prechádzame sa po lese a jeme nanuky. Niečo sa dá, niečo nie. Knihy čítať môžeme, a nanuky - nanuky už tiež. Nájdete ich od soboty u nás v kaviarni. Aj s kávou, dino limonádou, či koláčikmi a chlebíčkami.
Tento týždeň nás v kníhkupectve čaká niekoľko podujatí. Predstavíme knihy Sarajevské Marlboro ( v utorok o 18tej), Brány v čase (v stredu o 18tej) a Fenomén YMCA (vo štvrtok o 18tej). Srdečne pozývame!
Vo štvrtok ráno sa šéfovstvo vyberie do Prahy na veľtrh Svět knihy, kde si obehá stánky nakladatelstiev, stretne sa so starými i novými známymi a bude držať palce Lukášovi Cabalovi, ktorého kniha Spomenieš si na Trenčín je nominovaná na Európsku literárnu cenu EUPL. V piatok sa drvivá väčšina bratislavského Artfora presunie do Rožňavy, kde sa stretnú všetky Artfora sveta na každoročnom stretnutí s krycím názvom "chata breza". Ale nebojte sa, vďaka našim šikovným brigádničkam a brigádnikom budeme mať, aj napriek našej neprítomnosti, otvorené normálne - v pracovné dni od 9tej do 20tej a v sobotu od 9tej do 14tej. Príďte!
## Napísali o Artfore k 35. narodeninám
Mám rada atmosféru Artfora, vôňu množstva dobrých kníh (všimli ste si, že dobré knihy voňajú inak ako brak?), možnosť začítať sa do niektorých z nich, zúčastniť sa na besedách s autormi kníh a nakoniec – kúpiť si niektoré z nich. Pre dcéru profesora literatúry nič nové. Som knihomoľka a už ňou aj zostanem. Kníhkupectvá som vždy navštevovala, ale v starých časoch panie predavačky strážili neporušenosť kníh ako dračice. Artforum zmenilo jednoduchú predajňu kníh na komunitné centrum, priestor, kde si môžete na chvíľu vydýchnuť medzi vzdelanými autormi a ich čitateľmi, kde fakty sú pravda a fikcia sa síce tiež oceňuje, ale zostáva v ríši fantázie. Artforum je dnes jedným z mála miest, kde netreba predstierať ani vzdelanie, ani úroveň. Magdaléna Vášáryová, knihomoľka
Artforum
Kozia 611/20, 811 03, Bratislava
Tento e-mail sme vám poslali, pretože ste sa prihlásili k odberu newslettru alebo ste u nás nakúpili. Chcete sa odhlásiť? Ak naopak poznáte niekoho, kto by chcel dostávať správy o dobrých knihách, do odberu newslettra sa môže prihlásiť na tomto linku.